Dr. M: Pastikan Proton tidak rugi
Utusan Malaysia – 8/4/2006
PUTRAJAYA - Syarikat pengeluar kereta nasional, Proton Holdings Bhd. (Proton) diingatkan supaya memastikan sebarang bentuk perkongsian strategik dengan mana-mana syarikat asing tidak akan menjejaskan kepentingan negara.
Penasihat Proton, Tun Dr. Mahathir Mohamad berkata, ingatan tersebut perlu supaya penguasaan terhadap kepentingan dalam syarikat tersebut masih dimiliki oleh rakyat negara ini.
``Proton juga perlu memastikan kerjasama itu dibuat dengan syarikat yang mampu mengeluarkan kereta yang berkualiti dan bukan dengan mereka yang hanya pandai buat komponen kereta sahaja.
``Kalau orang buat komponen sahaja, kita bekerjasama, kita beli komponen dia sajalah. Banyak orang nak jual komponen tapi tak pernah buat kereta. Kita kena cari orang yang tahu buat kereta, yang berkualiti, itu penting,'' katanya.
Beliau berkata demikian kepada pemberita selepas mengadakan pertemuan selama setengah jam dengan empat calon akhir angkasawan negara di sini, hari ini.
Kelmarin Proton dilaporkan sedang menimbang untuk melupuskan sebahagian kepentingannya kepada sebuah syarikat asing bagi membentuk perkongsian strategik.
Dr. Mahathir berkata, keupayaan Proton kini telah berjaya menarik minat ramai syarikat automotif asing untuk menjalin kerjasama atau perkongsian yang strategik.
Ini kerana, beliau menambah, Proton sudah memiliki keupayaan yang mencukupi dalam semua aspek pembikinan sebuah kereta untuk pasaran.
``Dulu kita bekerja sama dengan syarikat pengeluar kereta Jepun, Mitsubishi Motors Corporation, kita dapat teknologi tentang bagaimana untuk membina sebuah kereta, pengetahuan dan pengalaman.
``Waktu itu banyak orang lain tak nak bekerjasama dengan Malaysia, saya cuba dapatkan syarikat Jepun lain untuk buat kereta nasional tetapi mereka tidak berminat.
``Sekarang ini, kita mampu lakukan sendiri, mempunyai kapasiti penuh daripada mereka bentuk, membuat ujian dan menghasilkan kereta untuk pasaran,'' katanya.
Sumber: Utusan Online | www.utusan.com.my